Pa van moord verdink ná seun vermis raakAramazd Andressian en sy seun, Aramazd Andressian jr. (Foto: Facebook/ABC) Aramazd Andressian (35), die pa van die vermiste vyfjarige Kaliforniese seun na wie owerhede al sowat twee maande lank soek, is Vrydag in hegtenis geneem ná hy van moord verdink word. Aramazd Andressian jr. word al sedert 22 April vermis nadat hy nie teruggekeer het van sy besoek aan sy pa nie. Andressian jr. was veronderstel om ŉ week saam met sy pa deur te bring aangesien sy ouers gedeelde voogskap het. Volgens CNN is Andressian sr. later dieselfde dag deur die polisie by ŉ hospitaal opgespoor. ŉ Verbyganger het hom glo bewusteloos en met verskeie kneuswonde aan sy lyf in die pad gekry. Sy seun was egter vermis. Lt. Joe Mendoza van die Los Angeles-polisie het gesê Andressian kon niks van die voorval onthou nie, en het glo nie geweet waarom sy seun weg is nie. Hy het wel later ŉ verklaring uitgereik waarin hy sê sy seun wou eers by die plaaslike parkie gaan speel het voor hy na sy ma sou teruggaan. “My enigste afleiding is dat ek aangeval is, veral omdat ek bewusteloos daar gelê het. Ek en my familie is gebroke omdat hy vermis is en dalk seergemaak kan word.” Die Los Angeles-polisie het ná ŉ volskaalse maand lange soektog egter Vrydag besluit om Aramazd in hegtenis te neem omdat hy van die moord op sy seun verdink word. Die seun se ma, Ana Estevez, het Vrydag weer tydens ŉ openbare perskonferensie gesmeek dat haar seun na haar toe teruggebring moet word. ŉ Ondersoek duur steeds voort. Bron: CNN